
Төньяҡ-көнбайыш диалекты шарттарында белем алған уҡыусылар өсөн башҡорт теленән ҡулланма

Башҡорт теленең төньяҡ-көнбайыш диалекты шарттарында белем алған уҡыусылар өсөн “Башҡорт теле”, “Башҡорт әҙәбиәте” предметтарын уҡытыу буйынса өҫтәмә ҡулланма. Туған тел, уның күп төрлөлөгө һәм байлығы тураһындағы мәғлүмәттәрҙе камиллаштырыуға йүнәлтелгән ҡулланма башҡорт диалекттары, төньяҡ-көнбайыш диалектының үҙенсә –лектәре тураһында мәғлүмәтте, телдең “Фонетика”,         “Морфология”, “Лексика” бүлектәре буйынса күнегеүҙәрҙе үҙ эсенә ала. “Хрестоматия” бүлегендә Башҡортостандың төньяҡ-көнбайыш  райондарында тыуып-үҫкән, йәшәүсе авторҙарҙың әҫәрҙәре тупланған. Һәр әҫәргә йөкмәткеһен асыҡлау уңайынан, әҙәбиәт теорияһынан уҡыусыларҙың белемдәрен тәрәнәйтеү йәһәтенән, әхлаҡи яҡтан үҫештәрен тәьмин итеү өсөн өҫтәп һорау һәм биремдәр төҙөлгән. Төньяҡ-көнбайыш башҡорттарының милли кейеме буйынса мәғлүмәттәр тупланған.
Йөкмәтке
1. Инеш………………………………………………...
2. I БҮЛЕК Диалекттың үҙенсәлектәре ..................…                                                                                                                   
3. II БҮЛЕК Фонетик күнегеүҙәр, тиҙәйткестәр.........
4. III БҮЛЕК Хрестоматия. (Башҡортостандың төн-ьяҡ-көнбайышында йәшәүсе яҡташ авторҙарҙар-ҙың әҫәрҙәре)………………………………………...
5. IV БҮЛЕК  Төньяҡ-көнбайыш башҡорттарының милли кейеме.........................................................................
6. Сығанаҡтар..................................................................








Ҡәҙерле уҡыусы!
Беҙҙең туған телебеҙ – башҡорт теле. Башҡорт телендә донъяла 1,2 млн кеше һөйләшә. Иң моңло, иң бай телдәрҙең береһе ул. Диалекттар, һөйләштәр телебеҙҙе байытыу сығанағы булып тора.  
Башҡортостандың төньяҡ – көнбайышында йәшәп, беҙ үҙ диалектыбыҙҙың үҙенсәлектәрен бөгөнгө көнгә тиклем һаҡлап алып ҡалғанбыҙ. 
Донъяға килгәс тә беренсе наҙлы һүҙҙәрҙе әсә телендә ишетәбеҙ. Ошо лексик байлыҡты күңелгә һәм аңыбыҙға һеңдереп, телмәребеҙҙә нығытып, мәктәпкә киләбеҙ. Әҙәби телдәге һүҙҙәрҙе ишетә һәм уҡый башлайбыҙ. Шулай итеп беренсе тапҡыр диалект һәм әҙәби тел айырмалыҡтары менән осрашабыҙ. Халҡыбыҙҙың әҙәбиәте, тарихы, мәҙәниәте менән яҡындан танышыу өсөн, әлбиттә әҙәби башҡорт телен белеү мотлаҡ!  Был китап аша һин диалект менән әҙәби телде бер бөтөн итеп күҙаллай башларһың. 

I БҮЛЕК ДИАЛЕКТТЫҢ ҮҘЕНСӘЛЕКТӘРЕ
Башҡорт теленең диалекттарына күҙ һалайыҡ. Улар өсәү: көньяҡ, көнсығыш, төньяҡ-көнбайыш. Башҡортос-тан картаһында төҫтәр менән бирелгәндәр.
  [image: C:\Users\Ляйсан\Desktop\УМК\диалекты.jpeg]
                  көньяҡ диалект                                                                                                                   көнсығыш диалект                                      төньяҡ-көнбайыш диалект  
[image: C:\Users\Ляйсан\Desktop\УМК\карта.jpeg]
Уҡыусылар, картаны иғтибар менән өйрәнегеҙ, ҡайһы районда ниндәй диалектта һөйләшеүҙәрен асыҡлағыҙ. Беҙҙең төньяҡ-көнбайыш диалектында тағы ҡайһы район халыҡтары һөйләшә?
II БҮЛЕК ФОНЕТИК КҮНЕГЕҮҘӘР
Уҡыусылар, был күнегеүҙәр, тиҙәйткестәр һеҙгә башҡорт әҙәби телендәге ҙ, ҫ хәрефтәрен дөрөҫ әйтә белергә ярҙам итер.
ҙ хәрефенә
һүҙ    беҙҙе   иҙән    ауыҙ     ризаһыҙ
ҡуҙ    һеҙҙе   баҙар   үгеҙ     хужаһыҙ
күҙ   күҙҙе    ҡоҙа     игеҙ      аҡылһыҙ
теҙ   түҙҙе     туҙан   ҡағыҙ   яраҡһыҙ
ҡыҙ   йөҙҙө   ҡаҙан   ҡымыҙ  уңайһыҙ
боҙ   боҙҙо    аҙан     кәрәҙ    файҙаһыҙ
тоҙ   һуҙҙы   арҙан    ҡубыҙ  ҡоралһыҙ
көҙ   һыҙҙы  һаҙаҡ    кейеҙ   тынғыһыҙ
йөҙ   туҙҙы  тиҙлек  еләбеҙ  ҡыйыуһыҙ

күҙлек, һүҙлек, ҡуҙғалаҡ, туҙғанаҡ, боҙлауыҡ

ҫ хәрефенә
өҫ   кеҫә    баҫ  лапаҫ
еҫ   таҫма  киҫ  мираҫ
иҫ   баҫма  боҫ  балаҫ
ыҫ   киҫел  тоҫ  вариҫ   
аҫаба

һ хәрефенә
һын   даһи    һурпа
һап   йыһан  һырға
һыу  шаһит  һалма
һаҡ   тупһа   һыныҡ   
һауа  шөбһә  һаҡал
һут   ҡорһаҡ һөйәл
һөт   бөтәһе  һыбай  

ТИҘӘЙТКЕСТӘР

Ҡайһығыҙ шәберәк?
1. Һеҙҙең Зөфәр бөҙрә булһа, Беҙҙең Зөһрә лә бөҙрә.
2. Беҙҙең үгеҙебеҙ үҙебеҙҙеке, мөгөҙө үгеҙебеҙҙеке.                                                                                                                                Һеҙҙең үгеҙегеҙ үҙегеҙҙекеме, мөгөҙө үгеҙегеҙҙе-кеме?
3. Мейес башында биш бесәй,
Биш бесәйҙең биш башы.
Биш бесәйҙең биш башына,
Емерелмәһен мейес ташы.
4. Күрше күркә Ҡәйүм күҙҙәрен ҡыҫа-ҡыҫа; ҡулын ҡаҡ маңлайына ҡуйып, күккә ҡарай-ҡарай ҡояштың ҡыҙарып күтәрелеүен, ҡып-ҡыҙыл нурға күмелеп ҡырҙарға ҡалҡыуын күҙ ҡабағы аҫтынан күҙәтте.
5. Серәкәй себенде себендәк, ти,
Себен серәкәйҙе серелдәк,
6. Һалмауыр Һаҙыев Һәҙи һауын һыйырҙарға, һарыҡтарға һалбыр һалам һалғанда һалмаҡ һәнәк һабын һындырған.
7. Һәҙи! Һыйырҙарға, һарыҡтарға һоло һаламы һал!
8. Оҙон епте һаплама ла, ыҫмалалама ла, үҙем һабын һаплап, үҙем ыҫмалаһын ыҫмалалармын.
9. Ыңғыр-ңыңғыр ыңғырсаҡ,
     Эңгер-мөңгөр ҡыңғырсаҡ.
Беҙҙең хәҙер йырлар саҡ,
          Ғыр-ғыр гармун уйнар саҡ. (И.Ғ.Ғәләүетдиновтың "Балалар фольклоры" китабынан (Өфө, 1994й.)

10. Батырҙың эше лә батыр, 
Һүҙе лә батыр,
Үҙе лә батыр,
Йөҙө лә матур.
11. Ҡыҙарып, янып юлдан уҙабыҙ.
Туҡтап, ял алып, ҡулдар йыуабыҙ.
12. Асыҡ һауала ҡарҙа шыуабыҙ,
Сана шыуабыҙ, саңғы шыуабыҙ.
13. Ҡар кеүек аҡ айыуҙар
Ҡар өҫтөндә аунайҙар.
14. Ҙур йорттар һала-һала,                      
Ҙур булып үҫте ҡала.     

15.  Мин ҡыҙҙарҙы ҡаҡмайым
      Мин ҡыҙҙарҙы яҡлайым.

16. Һең-һең-һең – ҡайҙан ҡайтып киләһең? 
     Һаң-һаң-һаң – ял итеп ал арыһаң. 
Һәң-һәң-һәң – дәртле баҫып йөрөһәң, 
Һәң-һәң-һәң – бөтә эшкә өлгөрһәң, 
Һең-һең-һең – моратыңа етерһең. 

17. Һы-һы-һы – был Һиҙиәт ҡустыһы, 
Һе-һе-һе – кемдеке һуң берәүһе? 
Һен-һен-һен – танып алдым икәүһен, 
Һөн-һөн-һөн – саҡырығыҙ өсөһөн, 
Һе-һе-һе – нисә булды бөтәһе?

18. Баҫ, баҫ, Аҫылбикә! 
Баҫ, баҫ, Аҫылбай! 
Әҫәрләнеп баҫмайынса, 
Тәьҫирләнеп баҫмайынса, 
           Иләҫләнеү баҫылмай!(Ә. Әхмәт-Хужа)

19. Ҙар-ҙар-ҙар – бармаҡтарым уйнайҙар,
Ҙар-ҙар-ҙар - улар һис тә талмайҙар.
Ҙа-ҙа-ҙа – ҡаҙҙар киткән һуң ҡайҙа?
Ҙы-ҙы-ҙы – ҡаҙҙар йылғаға барҙы.
Ҙә-ҙә-ҙә – рәхәтләнеп эй йөҙә,
Ҙы-ҙы-ҙы – ҡыумағыҙсы ҡаҙҙарҙы.

20. Таш баҫҡыс башына баҫ, 
Баҫҡыс башына башыңды бәрмә. (интернет селтәренән)
III БҮЛЕК ХРЕСТОМАТИЯ
Ҡәҙерле уҡыусылар! Һеҙҙең иғтибарығыҙға, Башҡортостандың төньяҡ-көнбайышында тыуып-йәшәп ижад итеүсе яҡташ яҙыусыларҙың әҫәрҙәрен тәҡдим итәбеҙ. Үҙ яғыңдың әҙиптәрен, уларҙың әҫәрҙәрен белеү һәр кешегә мотлаҡ. Һәр әҫәргә йөкмәткеһен асыҡлау уңайынан, әҙәбиәт теорияһынан белемдәрегеҙҙе тәрәнәйтеү йәһәтенән, әхлаҡи яҡтан үҫеште тәьмин итеү өсөн һорауҙар, биремдәр тәҡдим ителә. Уңыштар һеҙгә!
                             КӨҘ

1. Шәйехзада Бабичтың “Беҙ” шиғырын тасуири уҡып сығығыҙ. Милләтебеҙ тураһында ниндәй өҫтәмә мәғлүмәттәр беләһегеҙ? 

Беҙ үҙебеҙ – башҡорттар,
Күп ырыуға баш йорттар.
Беҙҙә гәүһәр, беҙҙә йәүһәр,
Беҙҙә һәр бер ашлыҡтар.

Беҙҙә тиңһеҙ сәхрәләр.
Сәхрәләр – ожмах улар;
Унда гөлдәр тирбәнеп, 
Йәмләнергә саҡыралар.

Унда ҡоштар һайраша,
Күлдә ҡамыш шаулаша.
Ҡамыш буйы әрүшә,
Тамаша, әй, тамаша.

Беҙҙә ҡалын урмандар,
Беҙҙә данлы Урал бар;
Урал аҫты алтындыр,
Өҫтә – шәфҡәт балҡыйҙыр.

Һиҙен, башҡорт, бәхетеңде,
Төшөн, башҡорт, атыңды;
Күрер өсөн тәхетеңде,
Истиҡбалың алтынлы.	

· истиҡбалың - киләсәк
гәүһәр - бриллиант
йәүһәр - самоцвет
шәфҡәт – милосердие


2. Рәсәйҙең һәм Башҡортостандың Журналистар союзы ағзаһы, Борай районы шағирәһе Фәнзиә Сәғит ҡыҙы Мәҡсүтованың  “Мираҫ” шиғырынан өҙөктө тасуири уҡығыҙ. Нимә ул мираҫ?  Ни өсөн шиғыр шулай аталған?  Шиғыр ниндәй хистәр менән һуғарылған? Ҡалын шрифт менән бирелгән һүҙҙәрҙе нисек атайбыҙ? Улар нисек яҙыла? 
Ата-бабам миңә мираҫ итеп
Ҡалдырмаған алтын, байлыҡтар.
Ул һайлаған гүзәл еркәйемдә
Бик күптәргә етер байлыҡ бар.

Тыуған ерем, Башҡортостан илем,
Ата-бабам ҡорған нигеҙем!
Бар халыҡтар татыу, дуҫ булһын, тип,
Хоҡуҡтарын биргән тигеҙен.

Ата-бабам миңә мираҫ итеп,
Иман нуры сәсеп ҡалдырған.
Йыраҡ киләсәккә етәсәк ул,
Быуыным да ныҡлы тамырҙан.

Үткәндәрҙең ҡайтауазы булып,
Һандуғастар һайрай иртәлә.
Моңло йөрәк, әсәй йырын отоп,
Йылы бишегендә тирбәлә.

Туған телем, бөйөклөгөң һинең
Быуаттарҙа килгән көсөң ул.
Ниңә ҡәҙерле, тиһәм – әсәм теле,
Бабам теле булған өсөн ул.

Ата-бабам миңә мираҫ итеп
Ҡалдырмаған алтын, байлыҡтар.
Ерем, йырым, моңом, туған телем-
Бына миндә күпме байлыҡ бар!
Бабамдарҙан мираҫ байлыҡтар.

3. Рәсәйҙең һәм Башҡортостандың Журналистар союзы ағзаһы, Борай районы шағирәһе Фәнзиә Мәҡсүтованың “Беренсе ҡар байрамы” шиғырынан алынған өҙөктә cағыштырыуҙар табығыҙ.

Ҡарҙар яуа, мин һөйөнәм,
Шундай матур байрам был.
Аҡ күбәләк осҡан кеүек,
Матур әйлән-бәйлән был.

Уяндымы икән дуҫтарым,
Бер ялҡау малай кеүек,
Беренсе ҡарҙы күрмәйенсә,
Йоҡлап ҡалмаһын берүк.

Ҡарҙар  яуа, ап-аҡ ҡарҙар,
Аҡ мамыҡтай әйләнеп.
Бик күңелле байрам бөгөн-
Беренсе ҡар байрамы.
4. Али Карнайҙың “Урманда” хикәйәһен уҡып сығығыҙ. Хиҡәйә оҡшанымы? Беҙҙең Башҡортостан урмандарында йәшәүсе тағы ла ниндәй йәнлек, ҡош-ҡорт, хайуандарҙы беләһегеҙ? Текстан икешәр хикәйә, һорау, өндәү һөйләмдәр яҙып алығыҙ.
Бер ваҡыт мин көҙ көнө, ғәҙәтемсә, урманға сәтләүек йыйырға барҙым. 
Мин сәтләүек йыйып йөрөйөм. Сәтләүек хәҙер шундай матур, шундай тәмле, әйтерһең, тик май ғына тултырылған. Бигерәк тә ерҙә ятҡан сәтләүек яҡшы була. Иң яҡшы өлгөргән, туҡ, ауыр сәтләүектәр генә ергә төшәләр. Шуға күрә мин күберәк ергә ҡарайым.
Бер ваҡыт янымда ғына япраҡ ҡыштырлаған кеүек була. Тәүҙә мин иғтибар итмәйем. “Урманда төрлө ҡыштырлау аҙмы ни?!” — тип уйлайым һәм, шишмә сылтырауын тыңлап, һаман да сәтләүек йыйыуымды дауам итәм. Ләкин ҡыштырлау һаман ишетелә. Мин, ирекһеҙҙән ҡолаҡ һалып, тыңларға мәжбүр булам. Ҡыштырлау яҡын ғына, бына был сәтләүек ҡыуағы артында ғына, ишетелгән һымаҡ тойола. Мин, аҡрын ғына ҡыуаҡлыҡты айырып, арыраҡ ҡарайым. Ҡыштырлау тиктәҫкә булмаған икән шул: мин айырып ҡараған ҡыуаҡ артында бер тейен сәтләүек йыйып йөрөй. Тейенде мин ғүмеремдә беренсе тапҡыр күрә инем. Уның матурлығына һоҡландым да ҡалдым. Уның башы бәләкәй генә, мороно осло, күҙҙәре бик матур ҡарайҙар, ҡолаҡтары ослайып баҫып торалар. Кәүҙәһе оҙон ғына һәм иң ҡыҙығы – уның оҙон, ҡабарып һәм юғарыға ҡарай күтәрелеп торған ҡойроғо ине.
Мин уға оҙаҡ ҡарап торҙом. Ул, минең кеүек, ергә төшкән һап-һары сәтләүектәрҙе ауыҙына йыйып йөрөй. Ләкин тейен миңә ҡарағанда оҫтараҡ булып сыҡты, ул, ерҙә ятҡан сәтләүекте тапҡас, уны бер аяғы менән типкеләп, әйләндереп ҡарай. Мин һуңынан белдем: тейен һуҡыр сәтләүектәрҙе алмай икән! Мин, бахыр, ерҙә йәки ағас башында сәтләүек күрҙемме, уның яҡшымы, насармы икәнен тикшереп тә тормайым, тоҡсайыма һала бирәм. Ә тейен һайлай, ҡорт ашаған сәтләүектәрҙе ул алмай... Мин, үҙемдең барлығымды белдерерлек итеп, тынымды тауышланыбыраҡ алдым, ахыры, әллә башҡа берәй төрлө тауыш сығарҙыммы – тейен ҡапыл ғына минең яҡҡа боролоп ҡараны һәм, кескәй генә, ләкин бик үткер түңәрәк күҙҙәре минең ҡарашымды осратып, ҡалтыранып алды һәм күҙ асып йомғансы шул урында үҫеп ултырған йыуан имән буйлап юғары менеп китте. Ул ҡарт имән ағасының бер ҡыуыш урынында үҙенә ҡышлыҡҡа аҙыҡ әҙерләй икән.
Тейенде ҡыҙғандым. Ни өсөн инде уны ҡурҡытырға, ни өсөн уға үҙенә ҡышлыҡ аҙыҡ әҙерләргә ҡамасауларға?!
Мин, уны тыныслыҡта ҡалдырып, үҙ юлым менән китмәксе булдым. Ләкин шул ваҡытта икенсе бер хәл минең, иғтибарымды үҙенә тартты. Минең аяҡ аҫтымда, соҡор ҡаҙығанда өйөп ҡуйыла торған балсыҡ кеүек, бер өйөм яңы балсыҡ тора ине. Әйтерһең, кемдер аҙлап ҡына балсыҡты матурлап өйөп ҡуйған да үҙе киткән. 
Алйырҙан ояһы булыу һәмалйырҙандың, ҡышлыҡҡа оя яһап, шунда сәтләүек йәки башҡа берәй төрлө аҙыҡ йыйыуы минең өсөн ят түгел ине. Ләкин мине икенсе бер күренеш ғәжәпләндерҙе.
Бер ваҡыт баяғы тейен имән башынан төштө, алйырҙан үҙ ояһынан сыҡты. Улар бер-береһенә ҡапма-ҡаршы осраштылар. Күрәһең, алйырҙан тейенде дошман күрә: ул, тейенде күреү менән уның өҫтөнә ташланды. Барып тейендең муйынын сәйнәмәксе булды. Ләкин тейен еңел генә бер яҡ ситкә һикерҙе. Алйырҙан уның артынан йүгерҙе. Тейен һикерҙе. Алйырҙан сыйылданы, кире үҙенең тупраҡ өйөмө янына килде. Күренеп тора: алйырҙантейенде дошман күрә. “Мин йыя торған аҙыҡты йыя, миңә аҙыҡ ҡалмаҫ әле”, – тип уйлай, күрәһең, ҡомһоҙ алйырҙан.
Тейен менән алйырҙан араһында дуҫлыҡ булмаһа ла ғәжәп түгел шул. Улар икеһе ике яҡҡа, береһе өҫкә, береһе түбәнгә, ынтыла. Тейен – уңған йәнлек ул. Тейен йәшен тиҙлеге менән ағас башына йүгереп менеп китә ала. Шаяра, һикерә, үҙе матур. Тейен ул, ут кеүек янып, күҙҙең яуын алып тора.
Әалйырҙандың ни матурлығы, ни яҡшылығы бар? Ул ҡыҫҡа ғына аяҡтары менән шыбырлап ерҙә йөрөргә генә белә. Ерҙән юғарыраҡ күтәрелә алмай, тик аҫҡа, түбәнгә генә төшә белә. Ғүмеренең күберәген ҡараңғыла үткәрә.
Күрәһең, алйырҙан тейендең һикергеләп, шаярып йөрөүен, әллә ҡайҙа юғарыға менә алыуын яратмай. Уны үҙенең дошманы итеп күрә. Ҡара һин уны, ни эшләгән була бит! Ағас башына йүгереп менеп китһенме? Һикергеләп шаярып йөрөһөнмө? Минең кеүек, ерҙә, гел генә түбәндә йәшәһә ни булған? Ниңә инде алйырҙандан айырым йәшәргә?” – шулай тип уйлай торғандыр әле алйырҙан. Оҙаҡламай мин үҙемдең был уйым дөрөҫ булыуына бик ныҡ ышана алдым.
Алйырҙанды һәм тейенде ҡалдырып, үҙ юлыма китергә торғанда, мин өсөнсө йән эйәһен осраттым. Был – саға торған Һоро йылан ине. Миңә ғәжәпләнергә тура килде: йылан менән алйырҙан, аттар иҫәнләшкәндәге кеүек, бер-береһенә баштарын тейҙерҙеләр. Тейен тағы ла яҡында ғына сәтләүек йыйып йөрөй ине. Һәр кемдең үҙенә күрә дуҫы була бит. Йылан менән алйырҙан да дуҫ инеләр, күрәһең. Алйырҙан, үҙ ҡулынан килмәгәс, тейендән үс алыуҙы йыланға тапшырҙы, буғай, һис көтмәгәндә Һоро йылан тейен өҫтөнә ташланды. Ул бик асыулы ине, әсе итеп һыҙғырып ебәрҙе, йөрәк жыу итеп китте. Күрәһең, тейен бындай һөжүмдәргә өйрәнгән –ул бер-ике метр самаһы ситкә һикерҙе лә әлеге имән башына менеп тә китте.
Алйырҙан имәнгә менә алмаһа ла, йылан уға ҡарағанда уңғаныраҡ булып сыҡты. Ул тейен артынан ботаҡтан ботаҡҡа юғарыға үрмәләне. Мин, йыланға асыуланып, ҡулыма бер ағас алдым, һәм уны һуғып төшөрөргә әҙерләндем. Ләкин күҙ асып йомғансы булып үткән ваҡиға мине хәрәкәтһеҙ ҡалырға мәжбүр итте.
Тейен юғарыға, имәндең башына уҡ, менеп етте. Йылан да унан ҡалышманы. Ул тейенде бына-бына ҡыуып етергә тейеш ине. Тейен ҡапыл ғына бер ботаҡтан ҙур ғына алыҫлыҡта торған икенсе ботаҡҡа һикерҙе. Йылан да, ҡалышмаҫҡа теләп, тейен артынан ташланғайны, шунда уҡ ергә йығылды ла төштө. Ул гөп итеп ҡалды. Әмәлгә ҡалғандай, алйырҙан һаман да шул тирәлә йөрөп ята икән. Йылан алйырҙан өҫтөнә килеп төштө һәм, күрәһең, тейенде ҡыуып еттем, тип уйлағандыр инде, алйырҙандың елкәһенә йәбеште. Улар икәүһе лә ҡалтырандылар, алйырҙан бер сыйылдап ҡуйҙы һәм шунда уҡ, салҡан төшөп, тибенергә тотондо. Күп тә үтмәне, алйырһан да, йылан да хәрәкәтһеҙ ҡалдылар. Улар үлделәр.
Ә тейен бейектә, көслө имән ботаҡтары араһында, һаман да һикергеләп йөрөнө, оҙаҡламай ул, ергә төшөп, тағы ла сәтләүек йыйырға тотондо. Мин шул тиклем яраттым шунда тейенде, шул тиклем яраттым – барып ҡулыма алырға, һөйөргә теләнем...

· Алйырҙан – ирлән, әрлән

5. Фәнзиә Мәҡсүтованың “Хеҙмәт бүләге” шиғырын тасуири итеп уҡығыҙ. Шиғырҙа ниндәй йәшелсәләр тураһында һүҙ бара? Улар нимәһе менән файҙалы? Текстан аныҡлаусыларҙы табығыҙ.

Түтәлдәрҙә беҙ ултыртҡан ҡыярҙар.
Дуҫтарым да, башҡалар ҙа йыйырҙар.

Был түтәлдә “алтын ҡаҙыҡ” – кишерҙәр.
Баҡсабыҙҙың ҡар баҙына күсерҙәр.

Бында үҫә баллы-баллы ҡауындар.
Мулдан булыр, баллы булыр табындар.

Быйыл үҫкән эре-эре һуғандар.
Әсе, тимәйек, йыяйыҡ әле, туғандар.

Күрсе әле, ҙур үҫкән бит шалҡандар.
Әкиәттә уны күмәк тартҡандар.

 Ер аҫтында беҙ яратҡан бәрәңге.
Ҡыш буйына бик күп булыр кәрәге.

Уңғандарҙың көслө икән беләге.
Тырыш хеҙмәт емештәре – бүләге.

· Бәрәңге – картуф
6. Башҡортостандың атҡаҙанған мәҙәниәт хеҙмәткәре, Борай районы шағирәһе, Башҡортостан Республикаһының Яҙыусылар, Журналистар союздары ағзаһы Рафиға Усманованың  “Башҡортостан” шиғырын тасуири уҡығыҙ. Автор һүҙҙәре менән килешәһегеҙме? Һеҙ нимәләр өҫтәп әйтер инегеҙ?Ҡалын шрифт менән бирелгән һүҙҙәр нисек атала? Улар нисек яҙыла? Бөтә ошо һүҙҙәр ҙә башҡорт телендә осраймы?

Башҡортостан – икмәкле ил,
Игендәр келәме һин.
Табыныңда икмәк – ҡояш
Балҡытыр ғәҙәтлеһең.

Башҡортостан – еләкле ил,
Татлы һутлы Балбостан.
Сихырланырһың мәңгегә,
Бер тәмләһәң ялғыштан.

Башҡортостан – Ҡымыҙыстан,
Сихәт баҡса ишеге.
Тылсымға бай шишмә – күлле
Тәбиғәттең бишеге.
Ҡурайыстан – Башҡортостан 
Әҫир итә йәнемде.
Моңға мансылған йөрәгем
Һинең менән илһамлы.
7. Тәтешле районы Күрҙем ауылы Башҡортостан-дың халыҡ шағиры Әнғәм Атнабайҙың “Тыуған өйҙә тыуған уйҙар”  шиғырынан “Ҡарап ята” өҙөгөн тасуири уҡығыҙ. Үҙегеҙҙе ошо бала урынында хис итегеҙ. Һеҙ нимәләр тураһында уйлар, хыялланыр инегеҙ? Ҡалын хәрефтәр менән бирегән һүҙҙәр ниндәй күренеште сағылдыра?

Өйгә килеп инһәм,
Үткәндәрем кире ҡайта...
Ана, минең бала сағым
Мейес башынан ҡарап ята.

Был донъяның серен эҙләй,
Бар нәмәгә иҫе китә,
Танау тартып һорау бирә,
Ауыҙ асып яуап көтә.
· Ниңә көндөҙ яҡты була,
Ниңә төндә ҡараңғы, ти;
Ҡоштар ерҙән айға саҡлы
Осоп етә аламы, ти.
Элек булған, ниңә хәҙер
Кеше булмай маймылдан, ти;
Ниңә көләләр шатлыҡтан, ти;
Ниңә илайҙар ҡайғынан, ти.


Иҫем китмәй бер нимәгә,
Бар нәмәгә көсөм етә!
...Мейес башынан һорау биреп
Ятҡан бала мин инемме? –
Шуға ғына иҫем китә.

8. Борай районы шағирәһе Фәнзиә Мәҡсүтованың “Башҡортостан күкрәгендә”  шиғырын тасуири уҡып сығығыҙ. Борай районы тәбиғәте шиғырҙа нисек бирелгән? Үҙ һүҙҙәрегеҙ менән һөйләп күрһәтегеҙ. Ҡалын хәреф менән бирелгән һүҙҙәр нисек атала, улар нисек яҙыла? Шиғырҙан аныҡлаусыларҙы яҙып алығыҙ.

Башҡортостан күкрәгендә 
Йәйрәп ята Борай ере.
Урмандары, болондары,
Йылғалары, шишмә, күле.

Танып талдарынан үргән
Бишектәрҙә үҫкәнмен мин.
Тауҙар ярып урған сыҡҡан
Шишмә һыуын эскәнмен мин.

Сихри Аҡҡош күленә һуң
Кемдәр генә һоҡланмаған.
Кемдәр генә гүзәл ерҙе
Күрергә тип, туҡталмаған.
Ошо гүзәл еркәйемдең
Мәңге шиңмәҫ гөлөмөн мин.
Тыуған ерем – бәхет илем,
Гөлбаҡсалар иле бит, һин.

Бәхет тойоп йәшәр өсөн 
Килгәнбеҙ беҙ ошо ергә.
Бәхетле бала саҡ өсөн
Рәхмәт, тибеҙ, Тыуған илгә.

9. Яңауыл районыбашҡорт шағиры, йырҙар авторы, Башҡортостан Яҙыусылар союзы ағзаһы, Ғәли Соҡорой исемендәге премия лауреаты Шафиҡова Кәүсәриә Фиҙаи ҡыҙының Наиль Шаймарданов музыкаһына яҙған “Башҡортостан гөлө беҙ” йырын тасуири итеп уҡығыҙ. Ҡалын хәреф менән бирелгән һүҙҙәр нисек атала, улар нисек яҙыла? Баштағы ике строфаны яттан яҙығыҙ. 
Гармунға ла бейебеҙ ҙә,
Ҡурайға ла бейейбеҙ.
Беҙҙең әле күбәләктәр
Кеүек сағыбыҙ, тибеҙ.

Ҡушымта: Бейейбеҙ, бейейбеҙ,
                  Иң яратҡан көйөбөҙ.
                 Яҡты көнгә үрелеп үҫкән
                 Башҡортостан гөлө беҙ.
Ағиҙелкәй буйҙарында
Аҡсарлаҡтар тауышы.
Шат йыр булып ишетелә
Йөрәктәрҙең ҡағышы.

Беҙҙең байлыҡ: ҡара алтын,
Иген үҫкән киң ҡырҙар.
Беҙ бейемәй, кем бейеһен,
Беҙ йырламай, кем йырлар.

Эй, бейейбеҙ, бейейбеҙ ҙә,
Дәртте һис кәметмәйбеҙ.
Ай-ҡояшты әйләнергә
Саҡ-саҡ осоп китмәйбеҙ.

Ауыл ҡыҙы бейей бында,
Бейей ҡала егете.
Беребеҙ – ҡара ҡарлуғас,
Беребеҙ – ҡая бөркөтө.


10. Яңауыл районыбашҡорт шағиры, йырҙар авторы Кәүсәриә Шафиҡованың “Тыуған ерем – Башҡортостан” шиғырын тасуири уҡып сығығыҙ. Тыуған республиканың ҡайһы яҡтарын данлай шағирә? Башҡортостан тураһында нимәләр өҫтәп әйтә алаһығыҙ? Сағыштырыуҙарҙы табығыҙ.
Тыуған ерем, йәмле Башҡортостан,
Яҡты көнгә илтә юлдарың.
Күҙ алдымда үҫә Салауаттай
Ат атланып сабыр юлдарың.

Тыуған ерем, йәшел Башҡортостан,
Сәхрә гөлө һинең ҡырҙарың.
Шиғыр яҙам бына, ҡағыҙ итеп
Аҡ ҡайындың ебәк туҙҙарын.

Тыуған ерем, йырлы Башҡортостан,
Тарих һөйләй моңло ҡурайың.
Иген тулы ҡырҙа, әйтерһең, мин – 
Күккә осҡан һабан турғайы.

ҠЫШ

11. Кәүсәриә Шафиҡованың  “Яңы йыл килә” шиғырын тасуири уҡып сығығыҙ. Лирик геройҙың кәйефе ниндәй? Яңы йыл байрамы менән бәйле ниндәй хистәргә сумаһығыҙ? Йырҙы йырлап ҡарағыҙ.

Ҡар-бурандар йыра-йыра,
Йылмая-көлә.
Тауҙай бәхеттәре менән
Яңы йыл килә.

Ҡушымта: Яңы йыл менән, туғандар!
                  Яңы йыл менән,дуҫтар!
                  Яңы йыл менән, күршеләр!

Яңы йылда яңы йырым
Яң (ғы) раһын әле.
Күңелдәрҙең шатлыҡтарҙан
Мөлд (е) рәмә мәле.

Баш осомда ҡар-сәсәктәр
Тирбәлеп оса.
Яңы йылдың наҙлы еле
Иңдәрҙән ҡоса.

Яңы йылдың аҡ ҡарҙары
Донъяға тулған.
Аҡ хыялдар аҡ бәҫ булып,
Талдарға ҡунған.

12. Фәнзиә Мәҡсүтованың “Килде ҡыштар”, “Ҡар бөртөктәре” шиғырҙарын тасуири уҡып сығығыҙ. Ҡыштың ниндәй билгеләре шиғырҙарҙа сағылыш тапҡан? Ни өсөн автор икенсе шиғырында һорау һөйләмдәрҙе йыш ҡулланған? Беренсе шиғырҙан тиң киҫәктәрҙе табығыҙ. 

Һағындырып килде ҡыштар,
Булһын ҡары, бурандары.
Ҡар көрттәренә төрөнһөн
Ауылымдың урамдары.

Булһын әйҙә һалҡыны ла,
Семеткәне, туңдырғаны.
Бурандарҙың булһын әле
Себер елен уҙҙырғаны. 

Яңы яуған ҡар өҫтөнән
Тынлыҡ боҙоп үтәһем бар.
Аҡ буранлы хыял менән
Ғәләмдәргә етәһе бар.


Килһен ҡыштар, яуһын ҡарҙар,
Күмеп бар ерҙең ҡараһын.
Таратып көҙ моңһоулоғон,
Аҡлыҡтан килә бараһым.

Ем-ем итә ҡар бөртөгө,
Йондоҙҙар янған микән?
Һыуыҡ бабай теҙеп-теҙеп,
Юлдарға һалған микән?   

Әллә бик-бик ҙур ҡапсыҡтан
Түктеме икән уларҙы?
Нисек итеп өйҙө икән
Бейек-бейек тауҙарҙы?

Ҡар бөртөгө сәсәк кеүек,
Ер өҫтөнә һибелде.
Әйтерһең лә, аҡ сәсәктән
Яңы келәм сигелде.

Йондоҙҙармы, сәскәләрме
                 Матур ҡар бөртөктәре?
Был үҙенең ҡыш күҙенең
емелдек керпектәре.

13. Кәүсәриә Шафикованың “Башҡортостан бөркөттәре” шиғырын тасуири уҡып сығығыҙ. Шиғырҙан һүрәтләү сараларын табығыҙ (сағыштырыу, йәнләндереү).

Башҡортостан, ҡаяларҙан
Күтәрелде бөркөттәрең.
Ғорурланып әйтәм, бар ла,
Бөркөттәрҙәй егеттәрең!

Бөркөттәр бит юҡҡа ғына
Ҡанаттарын ҡаҡмай елгә.
Үҫтерәһең малайҙарҙы
Терәк булһындар, тип илгә.

Бөгөн һалдат хеҙмәтенә
Нисә улың китә, ана.
Иҫән-имин булыуҙарын
Күреү насип булһын йәнә.

Башҡортостан, күреп йәшә
Улдарыңдың батырлығын.
Ә егеттәр – уяу һаҡлар
Башҡортостан матурлығын.

                               ЯҘ

14. Фәнзиә Мәҡсүтованың “Гөрләүектәр йыры” шиғырын тасуири уҡып сығығыҙ. Яҙ миҙгеленең тағы ла ниндәй үҙенсәлектәрен әйтә алаһығыҙ? Шиғырҙан йәнләндереүҙәрҙе табығыҙ.

· Селтер-селтер гөрләүектәр,
 Ҡайҙа илтә юлдарығыҙ?
Ташҡындар булып йыйыла
Яҙғы тамсы һыуҙарығыҙ.

· Селтер-селтер көйҙәр көйләп,
      Күңелле шул гөрләшеү.
Яҙҙы һөйгән балаларға
Рәхәт шатлыҡ өләшеү.

Хушығыҙ, хуш, беҙ китәбеҙ,
Йәй килергә көтөп тора;
Йәшел үлән, ал сәсәктәр,
Муллыҡ төйәп юлға сыға.

15. Кәүсәриә Шафиҡованың  “Әсәй күҙҙәре” шиғырын тасуири уҡығыҙ. Аныҡлаусыларҙы табығыҙ. Шиғырҙа сифаттың ҡайһы дәрәжәһе йыш ҡулланыла?
Иң йомшаҡ ҡулдар.
Иң көслө иңдәр.
Тик әсәйҙәрҙә,
Юҡ уға тиңдәр.

Әсәйҙәр күҙе-
Иң матур күҙҙәр.
Әсәйҙәр һүҙе –
Иң наҙлы һүҙҙәр.

Улар бирәләр 
Иң дөрөҫ кәңәш.
Улар булалар 
Иң яҡшы серҙәш.

Иң нескә күңел,
Иң саф, ҙур йөрәк.
Иң ҡайнар һөйөү,
Иң изге теләк.

Иң йылы ҡуйын –
Тик әсәйҙәрҙә.
Бәхет барлар
Булған өйҙәрҙә.

Йәшәү йәмен һеҙ
Биргән бит беҙгә.
Әсәйҙәр, рәхмәт,
Мең рәхмәт һеҙгә.

16. Йомаҡтарҙың яуабын табығыҙ.

Ҡырҙан ел ҡарҙар ташый
Бер тына, йәнә башлай.
Күҙ асҡыһыҙ, тиҙәр, ул
Ыжғыр көйөн көйләр ул. (буран)

Ултырып шыуам уға,
Бурандар туҙып ҡала.
Шундай етеҙ нимә ул?
Әйҙә әле, әйтеп ҡара. (сана)

Ике дҫҡа – ике дуҫ,
Бергә сығып киттеләр.
Тауҙан шыуып төштөләр ҙә
Урман-ҡырға еттеләр. (саңғылар)

Болоттарҙа төшә ул,
Үҙе ап-аҡ төҫтә ул.
Яуа урман-ҡырҙарға,
Яуа беҙҙең өҫкә ул. (ҡар бөртөктәре)

Битте семетеп ала,
Ҡулды өшөтөп ҡала.
Урамда оҙаҡ йөрөһәң,
Арттан оҙата бара. (һыуыҡ)

Ыжғыра, һыҙғыра.
Сәйер көйҙәр һыҙғыра.
Асыуы сыҡҡае саҡта
Бар нимәне туҙҙыра. (ел)

Аҡ бабай ҙа түгел ул,
Бал бабай ҙа түгел ул,
Әйт әле һин, әйт давай,
Өшөтә торған бабай.
Был бит ул... (һыуыҡ бабай)

Был биҙәкте кем яһаған.
Ҡар сәсәктәрен ҡуйып?
Тәрәҙәнән тыш күренмәй,
Яһаған уны... (һыуыҡ)
                                            Фәнзиә Мәҡсүтова

                                             ЙӘЙ

17. Башҡортостан Республикаһының халыҡ яҙыусыһы Марсель Сәлимовтың “Урман бабай” хикәйәһен уҡып сығығыҙ. Ни өсөн бабайҙы “Урман бабай” тип, йөрөтәләр? Башҡортостан тәбиғәте тураһында нимәләр әйтә алаһығыҙ? Уны һаҡлар өсөн һеҙҙең ҡулығыҙҙан нимәләр килә? Хикәйәнән икешәр хикәйә, һорау, өндәү һөйләмдәр яҙып алығыҙ. Хикәйәнең планын төҙөп килегеҙ.
Их, рәхәт тә һуң йәй көнө! Бигерәк тә беҙгә – малайҙарға. Иртүк урманға китәбеҙ ҙә көнөбөҙҙө шунда уйнап үткәрәбеҙ.
Бер мәлде шулай ҡыҙығып “һуғыш уйыны” уйнай инек, беҙҙең “штаб” янына кәтмән тотҡан бабай килеп сыҡты. Башына иҫке эшләпә, аяғына ҡуңыслы калош кейгән был ҡарт ағас ботаҡтарынан ҡоролған ҡыуышыбыҙға сәйер генә ҡарап алды ла башын сайҡаны. 
· Эх, уландар!.. – тип әйтеп ҡуйҙы ул, хикмәтле генә итеп. 
Беҙ аптырап ҡалдыҡ. 
· Ниңә, бабай, әллә “штаб” оҡшамаймы? 
· Эш унда ғына булһа?..
· Ни булды, бабаҡай?
· Һуң, үҙегеҙ бер ҙә белмәйһегеҙ ҙә, күрмәйһегеҙҙәме ни? Иғтибар менәнерәк ҡарағыҙ әле, исмаһам.
Беҙ, тирә-яғыбыҙға күпме ҡаранһаҡ та, бер ни ҙә күрә алманыҡ. 
· Шулай инде, уландар, күңел күҙе күрмәһә, маңлай күҙе ботаҡ тишеге, ти. Бына, улайһа, күҙегеҙгә төртөп күрһәтәм. - Бабайҙың тауышы йомшаҡ сыҡһа ла, бик шелтәле яңғыраны. – Ҡыуыш ҡорабыҙ тип, ни тиклем ағасты әрәм иткәнһегеҙ бит. Ҡалай матур ҡарағайҙы ғәрипләгәнһегеҙ. Беләһегеҙме, уға хәҙер нисә йәш? 
· Юҡ, – тинек беҙ. – Ә нисә һуң?
· Ун йәш тулды.
· Тимәк, минең йәштәш! – тип әйтеп ысҡындырҙы шул саҡ Ғарифйән. 
Бабай, нимәнелер иҫенә төшөрөп, йылмайып ҡуйҙы. 
·  Бына бит, һин ниндәй ныҡ, көслө булып үҫкәнһең. Ә бисара ҡарағайға һинең йыуанлыҡ булырға ай-һай, күп йылдар кәрәк әле! Шуға ағасты ҡарап, тәрбиәләп торорға кәрәк. Ә һеҙ... – бабай тирә-яҡҡа күҙ ташлап алды. – Етмәһә, болон сүпләп, үләнде тапап бөтөргәнһегеҙ. Күпме дарыу үләндәрен, һирәк осрай торған сәскәләрҙе, шифалы емештәрҙе әрәм иткәнһегеҙ. Эх, һеҙ, егеттәр!..
Беҙ телһеҙ ҡалдыҡ. Бабай  алдында нисек аҡланырға ла белмәнек. Ә ул артыҡ аҡыл һатып торманы, кәтмәнен мылтыҡ кеүек тотоп ҡына алды ла, ағастар араһына инеп юғалды. 
Уйын ҡайғыһы китте.
· Был ниндәй хикмәтле ҡарт булды һуң әле? – тип аптырашта ҡалдыҡ.
·  Мин беләм, – тине Ғәзинур. – Ул беҙҙең урамда йәшәй. “Урман бабай” тип йөрөтәләр үҙен.
–  “Урман бабай”... Ҡыҙыҡ ҡушамат. Көндә иртән шулай кәтмән тотоп урманға киткәнен күрәм мин уның.
· Сәйер. Ниңә урманға кәтмән күтәреп йөрөй икән?
· Һеләүһендән ҡурҡалыр, – тип көлөшөтө малайҙар.
Көлкөһөн-көлкө, шулай ҙа бик сәйер. Үҙен һаҡлар өсөн генә кәтмән йөрөтә торған ҡартҡа оҡшамаған был.
·  Әйҙәгеҙ, малайҙар, – тинем мин, – беҙ уны йәшеренеп кенә күҙәтәйек.
Был тәҡдимгә бөтәһе лә ҡушылды. 
Беҙ ҡыуаҡ арттарына ҡаса-боҫа, бабайҙы күҙәтеп барҙыҡ. Бына ул урман уртаһындағы бер аҡланға килеп етте лә туҡтап ҡалды. Эшләпәһен һалып, ҡояштай ялтыр башын һөртөп алды. Унан кәтмәне менән ерҙе йомшарта башланы. Бәй... аңламай ҙа торабыҙ – был ергә ағас ултыртылған дабаһа!
Бабай йәш үҫентеләрҙе йомшаҡ ҡына һыйпап үтә. Улар тирәһендәге сүп-сарҙы ситкә алып ырғыта. Ҡый үләндәрен утай. 
Беҙ, үҙебеҙҙең шул тиклем белдекһеҙ булыуыбыҙға ғәрләнеп, ҡыуаҡ артында ни эшләргә белмәй торғанда, бабай ҡотҡарҙы.
·  Эй, һеҙ, ҡыуаҡ аҫтына боҫҡан ҡуяндар! – типҡысҡырҙы ул, беҙгә ишаралап. – Ни эшләп йөрөйһөгөҙ?
Беҙ шыбырҙашып ҡыуаҡ артынанкилеп сыҡтыҡ та бабайҙы уратып алдыҡ.
· Һиңә ярҙамға килдек, Урман бабай!
Бабайҙың күҙҙәре нурланып китте. 
·  Рәхмәт, уландар, – тип, ул бөтәбеҙҙең дә арҡанан һөйөп сыҡты. – Былай булғас, һеҙ тәбиғәт ҡоротоусылар түгел, ә уның дуҫтары буласаҡһығыҙ.

18. Кәүсәриә Шафикованың “Сиккән һөлгөм” йырын тасуири уҡып сығығыҙ (Наиль Шаймарданов музыкаһы). Ниндәй башҡорт халыҡ байрамы тураһында һүҙ бара? Яҙ миҙгелендә үткәрелә торған тағы ниндәй йолаларҙы, байрамдарҙы беләһегеҙ? Һөйләгеҙ.

Ерҙә гөлдәр сәскә ата,
Йыр һуҙа күктә турғай,
Байрам шатлыҡтары менән
Гөр килә йәшел туғай.

 Ҡушымта: Сиккән һөлгөм һабантуйҙа
                   Ярышҡа сыҡҡан атҡа.      
                   Һөйгән йәрем, атлан атҡа.
                   Һөлгөм булмаһын ятҡа.

Һабантуйҙа аттар саба,
Ебәк таҫма ялдары.
Һөлгөләге сәскәләрҙең
Бар зәңгәре, алдары.

Һөлгө таҡҡан аттар саба,
Ут сәсрәй тояҡтарҙан.
Тояҡтар тауышы йыр булып
Ишетелә йыраҡтарҙан.

19.  Фәнзиә Мәҡсүтованың “Ҡарлыған” шиғырын тасуири уҡығыҙ. Башҡортостанда тағы ла ниндәй еләк-емештәр үҫә? Баҡсағыҙҙа нимәләр үҫтерәһегеҙ?

Танып буйы ҡарлығанлыҡ – 
Йыйҙыҡ бер силәк итеп.
Ул үҫкәндәр, ул бешкәндәр – 
Эй, йыйҙым иҫем китеп.
Тик бер һорау тынғы бирмәй:
Баҡсабыҙҙа ҡарлыған – 
Бабам иҫтәлеге, - тибеҙ,
Ул ултыртып ҡалдырған.

Кем ултыртҡан ҡыуаҡтарҙан
Йыйҙыҡ рөхсәт һорамай?
Кеше баҡсаһы емешен
Йыйырға бит ярамай!
Атай һөйҙө лә арҡамдан:
· Аҡыллы һин, улым, –  ти. –
Тәбиғәт бүләге улар,
Дуҫтарың да килеп йыйыр,
Өйрәтербеҙ юлын, – ти.
20.  Борай районы башҡорт шағиры, журналист Мөхәмәтйәнов Файыҡ Тимерйән улының “Яҡшы ғәҙәт” шиғырын тасуири уҡып сығығыҙ. Башҡорт халҡында тағы ла ниндәй яҡшы ғәҙәттәр бар? 
Рәхмәт әйтеү,
Уның бәйәһен
Аңлау һәм белеү –
Бик яҡшы ғәҙәт.
Изгеләр әйткән
Ул бөйөк һүҙҙә
Күҙгә күренмәй
Ята ҙур хикмәт – 
Изгелек йөкмәп.




IV БҮЛЕК  ТӨНЬЯҠ-КӨНБАЙЫШ БАШҠОРТ-ТАРЫНЫҢ МИЛЛИ КЕЙЕМЕ 
Башҡорт милли кейеме – башҡорт халҡының баш, өҫ һәм аяҡ кейеме. Милли кейем – халыҡтың эске булмышының сағылышы. Кеше үҙенең күңел донъяһын кейеме аша асып бирергә ынтылһа, милләттең дә йәшәү рәүеше, көнкүреше, эске донъяһы – тышҡы ҡиәфәтендә сағыла. Шуға ла боронғо замандарҙан алып кешегә бер ҡараш ташлау менән, уның ниндәй милләттән икәнен билдәләп булған. Башҡорттоң иһә күңел байлығы сигеү-нағышта, мәрйендән селтәрләп яһалған биҙәүестәрҙә, көмөшкә сүкеп һалынған биҙәктәрҙә сағылған. (Т. Бураҡаева) 
Башҡорт ырыуҙарының кейем үҙенсәлектәре хужалыҡ төрөнә, климат шарттарына, географияға бәйле. Башҡортостандың төньяҡ-көнбайышындағы йомшаҡ климат, убалы тигеҙлек ер эшкәртеү киң таралыуға килтерә. Шуға ла был төбәк халҡы кейемендә киндер һәм етендән һуғылған туҡыма өҫтөнлөк итә. Борон тегеү станогының киңлеге 38–42 сантиметр була, ошо сәбәпле кейем бер тигеҙ таҫмаларҙан, ҡатмарландырылмайынса тегелә. Бынан тыш, төньяҡ-көнбайыш башҡорттары кейемендә төбәктә йәшәгән халыҡтар мәҙәниәтенең үҙ-ара тығыҙ бәйләнешен күрәбеҙ. Беҙҙең кейемдәрҙәге удмурт, мари һәм татар мотивтары булыуы беҙҙең милли кейемдәрҙе айырып тора.
              [image: ]
Был һүрәттә беҙ рәсми рәүештә башҡорт милли кейемен күҙаллайбыҙ. Төньяҡ-көнбайыш ир-егеттәренең кейеме бынан күпкә айырылмай, ә бына ҡатын-ҡыҙҙарҙың кейемендә айырма бар. Һүрәттән ҡарап төньяҡ-көнбайышта йәшәүсе башҡорт ҡатын-ҡыҙҙарының милли кейемен өйрәнә алаһығыҙ.

Бигерәк тә селтәрҙәр айырылған. Уларҙа тик көмөш әйберҙәр генә булған, һоро, ҡара төҫтәр өҫтөнлөк иткән.

